作者:勿翁
標題:賀新郎
內容:庭外瀟瀟雨。對空山、再度端陽，悄無情緒。舊日文君今瘦損，尋舊曲、不成腔譜。更不周郎回顧。尚喜庭萱春未老，捧蒲觴、細細歌金縷。兒女醉，笑還語。醉餘更作婆娑舞。又誰知、靈均心事，菊英蘭露。最苦當年哀郢意，因甚夫君未許。卻枉使、蛾眉見妒。在再章臺才十載，笑關河、失報應旁午。愁讀到，楚辭句。